ET Euroopa Liidu Teataja C 240/28

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2005/C 240/06)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ) nr 2081/92

“PATACA DE GALICIA” VÕI “PATATA DE GALICIA”

EÜ nr ES/00205/6.9.2001

KPN ( ) KGT (X)

Käesolev kokkuvõte on koostatud üksnes teavitamise eesmärgil. Kõikide üksikasjade suhtes palutakse eelkõige asjaomaste kaitstud päritolunimetuste või kaitstud geograafilise tähisega hõlmatud toodete tootjatel tutvuda kas siseriiklikul tasandil või Euroopa Komisjoni talitustest (1).kättesaadava tehnospetsifikaadi täisversiooniga.

1. Liikmesriigi pädev asutus

Nimi: Ministerio de Agricultura, Pesca y Alimentación Dirección General de Alimentación Subdirección General de Denominaciones de Calidad y Relaciones Interprofesionales y Contractuales Aadress: Paseo Infanta Isabel, 1, E-28071. Madrid Telefon: (34) 913 47 53 94 Faks: (34) 913 47 54 10

2. Taotlejate rühm

2.1.A. Nimi: S.A.T. N447 XUGA — A Limia

2.2.A. Aadress:

2.1.B. Nimi: Cooperativa de Santaballa

2.2.B. Aadress:

2.3. Liikmed: tootjad/töötlejad (x) muud ( )

3. Toote liik

Klass 1.6. Puu- ja köögivili ning teravili — kartul.

4. Tehnospetsifikaat

(nõuete kokkuvõte vastavalt artikli 4 lõikele 2)

4.1 Nimetus: “Pataca de Galicia” või “Patata de Galicia”.

4.2 Kirjeldus: Inimtoiduks ettenähtud kartulimugulad liigist Solanum tuberosum L. ja sordist “Kennebec”.

Kartulite läbimõõt on 40 kuni 80 millimeetrit (arvutuse aluseks on võetud ruudukujulise võrgusilma, millest kartul takistuseta läbi läheb, ühe külje pikkus) ning kartulil on järgmised omadused:

kuju ovaalsest ümarani

pindmised silmad

õhuke ja sile koor

koor värvuselt erekollane

valge viljaliha

tekstuur: katsumisel tihke, toiduvalmistamisel mure, suus tihke

sobivus toiduks: suurepärane tänu kõrgele kuivainesisaldusele ning värvi-, lõhna- ja maitsekvaliteedile toiduvalmistamisel

muud omadused: üle 18 % kuivainet ja vähem kui 0,4 % redutseerivaid suhkruid.

4.3 Geograafiline piirkond: KGTga kaitstud toodet kasvatatakse ja pakendatakse maa-alal, mis koosneb Galicia autonoomse piirkonna neljast alampiirkonnast:

Bergantiños (A Coruña provints): koosneb Carballo, Coristanco, Laracha, Malpica ja Ponteceso haldusüksusest.

Terra Cha-A Mariña (Lugo provints): koosneb tervikuna Abadíni, Alfozi, Barreirosi, Cospeito, Fozi, Lourenzá Mondoñedo, Ribadeo, Trabada, Valadouro, Vilalba ja Xermade haldusüksustest.

Lemos (Lugo provints): koosneb Monforte, Pantóni ja Saviñao haldusüksustest.

A Limia (Ourense provintsis): koosneb tervikuna Baltari, Os Blancosi, Calvos de Randíni, Porqueira, Rairíz de Veiga, Sandiási, Sarreausi, Trasmirasi, Vilar de Santose ja Xinzo de Limia haldusüksustest; Coedo ja Torneirose piirkonnast Allarízi haldusüksuses; Atasi, Cualedro, Lucenza, Vilela A Xironda piirkonnast Cualedro haldusüksuses; Bóveda, Padreda, Seiró ja Vilar de Barrio piirkonnast Vilar de Barrio haldusüksuses ning A Abeleda, Bobadela a Pinta, A Graña ja Sobradelo piirkonnast Xunqueira de Ambía haldusüksuses.

4.4 Päritolutõend: Ainsana on kaitstud päritolunimetuse “Pataca de Galicia” saamiseks kõlblikud sordi “Kennebec” toidukartulid, mis on kasvatatud sertifitseeritud seemnest või samast põllumajandusettevõttest pärit taaskasutatavast seemnest selleks sobilikul (haigusevabal) maa-alal, mis asub eespool mainitud alampiirkondades ning on registreeritud kontrolliasutuse Consejo Regulador juures.

Samuti võivad kõnealust toodet pakendada ainult nimetatud alampiirkondades asuvad ja kontrolliasutuse Consejo Regulador juures registreeritud laod ja pakendamisettevõtted.

Kartulid ladustatakse ja pakendatakse asjaomastes alampiirkondades, et säilitada kartulite eriomadusi. Traditsiooniliselt asuvad laod ja pakendamisettevõtted kõige parema kvaliteediga toodet kasvatavates piirkondades, mis võimaldab järelevalveasutuste jaoks sujuvama ja tulemuslikuma töö. Samuti on eesmärgiks muuta minimaalseks oht kahjustada toodet transpordi käigus (suurenenud põrutusoht, ebasobiv temperatuur jne) ning ebasobivate ladustamistingimuste tõttu.

Consejo Regulador tagab EN-45011 tootesertifitseerimisorganite üldkriteeriumidele toetudes toote jälgitavuse kartulipõldude (nagu on esitatud iga-aastases külvideklaratsioonis) järelevalve-, identifitseerimis- ja seireprogrammi abil. Consejo Regulador volitab ka sektoriväliseid ettevõtteid viima läbi kvaliteedikontrolli ning ladustamise, käsitsemise, pakendamise ja märgistamise alase täiustamise programmi.

4.5 Tootmismeetod: Lõpptoode peab vastama järgmistele kvaliteedi miinimumnõuetele: tüüpiline sordi “Kennebec” välimus; terviklik, terve ja puhas; lõigete ja muljumisjälgedeta ning sileda koorega; tihke ja silmadeta; ilma väliste defektide, plekkide, sälgete, välimiste ja värvimoonutusteta; piisav niiskus; mitte mingit üleliigset maitset või lõhna.

Kogu tootmisprotsessi vältel tuleb kasutada traditsioonilisi meetodeid; samale põllule ei tohi kaks aastat järjest kartuleid panna; kasutada tohib ainult sertifitseeritud või põllumajandusettevõttest pärit seemet; iga taime jaoks peab olema 75 × 32—35 cm jagu ruumi; kasutama peab orgaanilisi väetisi, mille C-N-tase tuleb säilitada; muldamine on kohustuslik; enne saagikoristust ei tohi 30 päeva jooksul kordagi põldu kasta.

Turustatava saagise lubatud maksimumkogus on vastavalt KGT-le 22 tonni hektari kohta niisutamata maal ja 35 tonni hektari kohta niisutatud maal.

Toodang tuleb sorteerida ja pakendada vastavalt läbimõõdule (alati 40 kuni 80 millimeetrit) ja päritolukohale. Pakendamise peab eelnevalt heaks kiitma Consejo Regulador ning pakendite standardsuurused on 15, 10, 5, 4, 3, 2 ja 1 kilogrammi suuruse netokaaluga (25 kilogrammi suurune pakend on lubatud restorani- ja hotellisektori klientide jaoks).

Toodangut tuleb transportida eraldi selleks vastavates sõidukites ja ladustada kõnealuseks eesmärgiks ette nähtud ruumides ning toodangu peab heaks kiitma Consejo Regulador.

4.6 Seos piirkonnaga:

Ajalooline:

Kartulikasvatust mainitakse Galicias juba 1607. aastal, kuid selle tegelik tähtsus ja sotsiaalne roll on pärit 18. sajandi keskpaigast seoses talupoegade ja kümnisekogujate esimeste õigusvaidlustega (1736). Kartuli suurim levik järgnes 1768.—1769. aasta teraviljakriisile, millest alates on kartulikasvatusel olnud võtmeroll regiooni demograafilises arengus.

Alates 18. sajandi lõpust on kartulikasvatus (niisutatud või niisutamata maal) olnud üks Galicia põllumajandusmaastiku iseloomulikumaid jooni ning kartul on moodustanud nii inimeste kui ka kariloomade (eriti veiste ja sigade) peatoiduse regioonis.

Kartuli ning selle kasvatamise üldine levik on tohutult kaasa aidanud peatoiduse segaviljeluse arengule; tänapäevani sisaldab peaaegu kogu Galicia külvikord kartulit.

Looduslik:

Pinnamood: Üldiselt on Galicia kõrgustikud sobilikud metsamajanduseks ja ekstensiivseks loomakasvatuseks, keskmised alad ekstensiivseks maaharimiseks ja vabapidamisega loomakasvatuseks ning orud ja madalikud on ideaalsed puu- ja köögivilja kasvatamiseks.

Kliima: Tänu kohalikele ilmastikutingimustele, mulla omadustele ja vaevanõudvatele kasvatamistavadele on toodang silmapaistva kulinaarse kvaliteediga. See kaupmeestele ja tarbijatele hästi teada asjaolu on muutnud Galicia kvaliteetkartuli väga nõutud tooteks, mille tõttu on ka hinnad nii piirkondlikul kui siseriiklikul turul kõrgemad.

Asjaomased ilmastikutingimused on suur sademetehulk (kõnealustes alampiirkondades 1 000—1 500 millimeetrit aastas) ning mahe temperatuur, mis võimaldavad niisutamisest sõltumata kartulitaime optimaalset kasvu, mis omakorda lihtsustab pidevat varremugula arengut. Kuiv hooaeg augustis ja septembris, mil mulla niiskustase langeb, tähendab, et kartulid kaotavad vee just enne saagikoristust ning küpsevad täielikult, moodustades tugeva ja ühtlase koore, kusjuures mõlemad tegurid (koor ja veekaotus) parandavad nende säilitamisomadusi ja kulinaarset kvaliteeti.

Mullad: Soovitatakse vaba tekstuuriga kivideta muldasid, mille orgaanilise aine sisaldus ei ole liialt kõrge. Tootmispiirkondades on peamiselt savi- ja saviliivmullad, mille pH väärtus on 5 kuni 6,5 — seega on need kõnealuse põllukultuuri jaoks ideaalsed. Seesuguses mulla tekstuuris kasvab varremugulatel õhuke ühtlane koore ning see võimaldab koristada varremugulad puhtana (pesta ei ole vaja). Kergelt happeline pH-tase aitab võidelda kärntõve vastu (kärntõbi muudab kartuli koore karedaks ja kärnaseks, nii et ebameeldiva välimuse tõttu ei ole seda võimalik müüa).

Mulla rohke väetamise (ligikaudu 25 kuni 30 tonni hektari kohta) tulemusena on saagi kulinaarne kvaliteet märgatavalt kõrgem.

4.7 Kontrolliasutus:

Nimi: Consejo Regulador de la Denominación Específica “Pataca de Galicia” Aadress: Finca Devesa, s/n. N-525, pk 200. 32630. Xinzo de Limia. Ourense Telefon: 988-46 26 50 Faks: 988-46 26 50

Consejo Regulador vastab standardile EN-45011 kooskõlas määruse (EMÜ) nr 2081/92 artikliga 10.

4.8 Märgistus: Kolmandiku pakendi esiküljest peavad katma tähistuslogo ning sõnad Kaitstud geograafiline tähis “Pataca de Galicia”. Pakendil peab olema ka Consejo Reguladori väljastatud nummerdatud etikett, millel korratakse logot.

4.9 Siseriiklikud nõuded:

— 2. detsembri seadus 25/1970 viinamarjade, veini ja alkoholi kohta.

— 23. märtsi määrus nr 835/1972, millega kiidetakse heaks seadus 25/1970.

— 25. jaanuari 1994. aasta otsus, millega täpsustatakse Hispaania õigusaktide ja 14. juuli 1992. aasta määruse (EMÜ) nr 2081/92 (põllumajandustoodete ja toiduainete geograafiliste tähiste ja päritolunimetuste kaitse kohta) omavaheline vastavus.

— 22. oktoobri kuninglik dekreet 1643/1999, milles sätestatakse menetlus registreerimistaotluste kandmiseks kaitstud päritolunimetuste ja kaitstud geograafiliste tähiste ühenduse registrisse.

(1) Euroopa Komisjon — põllumajanduse peadirektoraat — põllumajandustoodete kvaliteedipoliitika osakond — B-1049, Brüssel.